钦定古今图书集成/明伦汇编/氏族典/第387卷 > 李璘
## 钦定古今图书集成/明伦汇编/氏族典/第387卷 > 李璘

按《唐书永王璘传》：“璘少失母，肃宗自养视之。既封，领
荆州大都督。安禄山反，帝至扶风，诏璘即日赴镇，俄
又领山南、江西、岭南、黔中四道节度使。至江陵募士，
得数万。璘生宫中，于事不通晓，见富且强，遂有窥江
左意。其子襄成王偒，刚鸷乏谋，亦乐乱，劝璘取金陵，
即引舟师趋广陵，攻采访使李成式，江淮震动。明年”，
肃宗遣宦者啖廷瑶等与成式谋招谕之。时河南招
讨判官李铣在广陵，有兵千馀，廷瑶邀铣屯扬子。成
式又遣裴戎以广陵卒三千戍伊娄。埭张旗帜，大阅
士，璘与偒登陴望之，有惧色。是夜，铣阵江北，夜然束
苇，人执二炬，景乱水中，觇者以倍告，璘疑王师已济，
携儿女及麾下遁去。迟明，觉其绐，复入城，具舟楫，使
偒驱众趋晋陵。成式以兵进，先锋至新丰，璘使偒逆
击之。铣合势张左右翼，射偒中肩，军遂败。璘奔鄱阳，
将南走岭外，皇甫侁兵追及之，璘中矢被执，侁杀之，
偒为乱兵所害。子儹为馀姚王，侦莒国公儇、郕国公
伶仪并国子祭酒。